b'\n_START_ARTICLE_\nNigerijos protektoratas\n_START_SECTION_\nIstorija\n_START_PARAGRAPH_\nNigerijos paj\xc5\xabrio tautos jau nuo XV a. intensyviai prekiavo su Europos tautomis, kurios ne kolonizavo kra\xc5\xa1t\xc4\x85, o steig\xc4\x97 \xc4\x8dia karinius ir prekybinius fortus. Ta\xc4\x8diau nuo XIX a. situacija keit\xc4\x97si. 1861\xc2\xa0m. britai u\xc5\xbe\xc4\x97m\xc4\x97 Lagoso miest\xc4\x85, kuris tapo pirm\xc4\x85ja kolonija. 1891\xc2\xa0m. u\xc5\xbeimta Nigerio delta, kuri paversta Naftos upi\xc5\xb3 protektoratu (v\xc4\x97liau\xc2\xa0\xe2\x80\x93 Nigerio pakrant\xc4\x97s protektoratas)._NEWLINE_XIX a. pabaigoje Nigerijos teritorijoje prad\xc4\x97jo veikti Karali\xc5\xa1koji Nigerio kompanija, kurios tikslas buvo u\xc5\xbeimti teritorijas Nigerio up\xc4\x97s \xc5\xbeemupyje ir vidurupyje. Kompanija skverb\xc4\x97si \xc4\xaf kra\xc5\xa1to gilum\xc4\x85, suformuodama dabartin\xc4\x97s Nigerijos teritorij\xc4\x85. 1900\xc2\xa0m. kompanija oficialiai atidav\xc4\x97 savo teritorijas Britanijai. \xc5\xa0ios buvo padalintos \xc4\xaf dvi dalis\xc2\xa0\xe2\x80\x93 pietin\xc4\x99 Nigerijos dal\xc4\xaf sujungus su Nigerio pakrant\xc4\x97s protektoratu (1906\xc2\xa0m. prijungus ir Lagos\xc4\x85), suformuotas Pietin\xc4\x97s Nigerijos protektoratas. \xc5\xa0iaurin\xc4\x97s dalys, tuo tarpu, paverstos \xc5\xa0iaurin\xc4\x97s Nigerijos protektoratu._NEWLINE_\xc5\xa0is dvigubas valdymas, sukurtas atsi\xc5\xbevelgiant \xc4\xaf kra\xc5\xa1to skirting\xc4\x85 kult\xc5\xabr\xc4\x85, i\xc5\xa1silaik\xc4\x97 iki 1914\xc2\xa0m., kuomet abu protektoratai sujungti, suformuojant Nigerijos protektorat\xc4\x85._NEWLINE_Per kolonijin\xc4\xaf laikotarp\xc4\xaf britai nepanaikino vietini\xc5\xb3 jau susiformavusi\xc5\xb3 institucij\xc5\xb3, naudodamiesi vietos valstyb\xc4\x97li\xc5\xb3 karaliais ir emyrais. \xc5\xa0alis administraci\xc5\xa1kai buvo padalinta \xc4\xaf tris dalis, kuri\xc5\xb3 kiekvienoje buvo vykdoma gana skirtinga politika. Musulmoni\xc5\xa1koje \xc5\xa1iaur\xc4\x97je oficialia kalba tapo haus\xc5\xb3 kalba, \xc4\x8dia britai veng\xc4\x97 primesti bet koki\xc4\x85 kult\xc5\xabrin\xc4\x99 \xc4\xaftak\xc4\x85, bijodami sukilim\xc5\xb3. Pietuose, tuo tarpu, buvo spar\xc4\x8diai skleid\xc5\xbeiama krik\xc5\xa1\xc4\x8dionyb\xc4\x97._NEWLINE_1960\xc2\xa0m. Britanija Nigerijai suteik\xc4\x97 nepriklausomyb\xc4\x99.'